Diari Oficial de la Generalitat Valenciana


Sumari del DOGV 9136, del 27-07-2021 (2021/8027)

DECRET 100/2021, de 16 de juliol, del Consell, d'aprovació de les bases reguladores i concessió d'ajudes per a pal·liar els danys produïts per l'incendi forestal del 15 de juliol de 2019 a Beneixama.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9136

Data del DOGV
:   27-07-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/8027


Data del document
:   16-07-2021

Organisme emissor
:   Conselleria de Justícia, Interior i Administració Pública

Tipus de document
:   Decret

Anàlisi jurídica

 Descriptors 

:   * Conselleria de Justícia, Interior i Administració Pública
    * ajuda pública
    * desastre natural
    * inundació

DECRET 100/2021, de 16 de juliol, del Consell, d'aprovació de les bases reguladores i concessió d'ajudes per a pal·liar els danys produïts per l'incendi forestal del 15 de juliol de 2019 a Beneixama. [2021/8027]  
El Consell va acordar el 26 de juliol de 2019 iniciar les actuacions per a pal·liar els danys produïts per l'incendi forestal del 15 de juliol a Beneixama. A aquest efecte, el referit acord va atribuir al director de l'Agència Valenciana de Seguretat i Resposta a les Emergències la coordinació de totes les actuacions dels diferents departaments del Consell i amb altres administracions públiques, en relació amb les accions que hagueren de desenvolupar-se per a aconseguir la tornada a la normalitat, al més prompte possible, de totes les zones que es van veure afectades per l'incendi forestal a què es refereix l'acord esmentat.  
Aquest acord establia un termini perquè els municipis afectats per l'incendi forestal presentaren les seues estimacions de danys tant en infraestructures i béns de titularitat pública com dels que hagen pogut patir les instal·lacions i infraestructures agràries, o d'altres sectors econòmics diferents dels forestals, així com dels possibles danys a béns mobles i immobles de persones físiques o jurídiques que no estigueren coberts pel sistema d'assegurances. Dins del termini de presentació de sol·licituds l'Ajuntament de Beneixama va presentar les estimacions dels danys ocasionats per l'incendi forestal.  
D'acord amb allò previst en la Llei 13/2010, de 23 de novembre, de la Generalitat, de protecció civil i gestió d'emergències de la Generalitat, i en el Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i Coordinació de la Postemergència i l'Oficina Única Postemergència, per al seguiment i coordinació de les actuacions posteriors a una catàstrofe o emergència, es va procedir a la determinació dels departaments competents de la Generalitat, realitzant-se, en el marc de l'Oficina Única Postemergència, una avaluació tècnica de les valoracions presentades conforme al que s'estableix en l'acord del Consell, així com a la determinació dels procediments per a dur a terme les mesures que correspongueren.  
  
La Comissió Interdepartamental de Seguiment i Coordinació de la Postemergència en la reunió de 19 de febrer de 2020, va aprovar una proposta tècnica amb la indicació dels tipus d'actuació i imports que hauran d'atendre's a càrrec del capítol IV del Programa 221.10, «Emergències, protecció civil i extinció d'incendis», prèvies les modificacions pressupostàries previstes en l'article 9 de la Llei 10/2019, de 27 de desembre, dels pressupostos de la Generalitat per a 2021  
  
En les ajudes a què es refereix aquest decret, atesos la intensitat dels incendis forestals, l'extensió que es va veure afectada per aquests i els efectes catastròfics que van originar, que han de ser reparats, concorren circumstàncies singulars i raons d'interés públic, social, econòmic i humanitari que dificulten la seua convocatòria pública i justifiquen el seu atorgament en règim de concessió directa.  
Per tot això, de conformitat amb el que es preveu en la Llei 5/1983, de 30 de desembre, de la Generalitat, del Consell, a proposta de la consellera de Justícia, Interior i Administració Pública i prèvia deliberació del Consell, en la reunió de 16 de juliol de 2021,  
  
  
DECRETE  
  
Article 1. Objecte  
1. Aprovar les bases reguladores de l'ajuda directa a l'Ajuntament de Beneixama per un import global màxim de 439.378,93 ?, per a realitzar accions dirigides a pal·liar els danys produïts per l'incendi forestal del 15 de juliol a Beneixama, i concedir l'ajuda indicada que es finançarà a càrrec d'una línia de nova creació del capítol IV en el programa 210.10, «Emergències, Protecció Civil i Extinció d'Incendis», que serà dotada mitjançant una modificació pressupostària des del capítol II dels pressupostos de la Generalitat per a 2021.  
2. L'ajuda haurà d'anar destinada a actuacions de reparació dels danys produïts com a conseqüència de l'incendi forestal en les infraestructures i béns de titularitat pública, dels que hagen pogut patir les instal·lacions i infraestructures agràries, o d'altres sectors econòmics diferents dels forestals, així com dels danys a béns mobles i immobles de persones físiques o jurídiques que no estigueren coberts pel sistema d'assegurances.  
3. No seran subvencionables conformement al present decret les indemnitzacions, les actuacions dirigides a noves infraestructures i béns públics ni a la millora d'aquests.  
4. Les ajudes concedides tenen caràcter complementari i són compatibles en concurrència amb altres subvencions, indemnitzacions, ajudes, ingressos o recursos, procedents de sistemes públics o privats, nacionals o internacionals, o d'altres administracions públiques, fins al límit del valor del mal produït.  
  
Article 2. Règim jurídic  
Les ajudes es regiran per la Llei 38/2003, de 17 de novembre, general de subvencions; pel seu reglament de desenvolupament, aprovat per Reial decret 887/2006 de 21 de juliol; i per la Llei 1/2015, de 6 de febrer de la Generalitat, d'Hisenda Pública, del Sector Públic Instrumental i de Subvencions, en el no previst en aquest decret.  
  
Article 3. Beneficiaris  
1. És beneficiari d'aquesta ajuda l'Ajuntament de Beneixama, afectat per l'incendi forestal del 15 de juliol de 2019, en la quantia que s'indica en l'article 4, per a realitzar accions dirigides a pal·liar els danys produïts per aquest incendi forestal.  
2. Aquest decret no requereix la seua notificació a la Comissió Europea, d'acord amb els articles 1.3 i 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, per tractar-se d'ajudes destinades a reparar els perjudicis causats per desastres naturals o per altres esdeveniments de caràcter excepcional, expressament declarades compatibles en l'article 107.2.b) del Tractat de funcionament de la Unió Europea.  
  
Article 4. Import de l'ajuda  
1. Sense perjudici de la tramitació de les modificacions de crèdit que resulten necessàries, s'aprova l'ajuda, per un import global màxim de 439.378,93 ?, destinada a l'Ajuntament de Beneixama per a la realització de les actuacions necessàries per a pal·liar els danys produïts per l'incendi forestal al qual es refereix aquest decret.  
2. Aquestes ajudes s'atorguen en règim de concessió directa a l'empara de l'article 168.1.C de la Llei 1/2015, en virtut de les circumstàncies de les quals es va deixar constància en l'Acord de 26 de juliol de 2019, del Consell, d'inici de les actuacions per a pal·liar els danys produïts per l'incendi forestal de 15 de juliol de 2019 a Beneixama [Diari Oficial de la Generalitat Valenciana núm. 8603, de 31.07.2019].  
3. El pagament de la quantia atorgada, que en cap cas podrà tindre el caràcter de transferència de capital, es realitzarà mitjançant el lliurament anticipat del 100 % de l'import de l'ajuda, una vegada comunicada i acceptada aquesta.  
  
Article 5. Finalitat  
L'import, que tindrà la consideració d'ajuda directa, s'haurà de destinar exclusivament a la realització, per part de l'Ajuntament de Beneixama, d'actuacions per a pal·liar els danys produïts per l'incendi forestal de conformitat amb les valoracions presentades.  
  
Article 6. Actuacions contemplades  
L'ajuda que s'aprova en aquest decret es podrà destinar a cobrir els danys següents, pels imports i amb les condicions que s'indiquen:  
  
1. Danys provocats en béns i infraestructures de titularitat municipal. Fins al 100 % del valor dels danys produïts per l'incendi forestal. Les despeses imputables a aquesta ajuda poden comprendre, a més dels imports d'execució de l'actuació, els honoraris de redacció del projecte, direcció de l'actuació i tramitació de l'expedient, en la part proporcional a l'actuació realitzada amb aquesta ajuda, que en el seu conjunt no podrà superar l'ajuda concedida. Queden excloses d'aquest concepte les infraestructures de generació, transport i distribució d'energia elèctrica i instal·lacions de telecomunicació; així com les despeses extraordinàries que, amb caràcter urgent, haguera hagut d'efectuar l'ajuntament com a conseqüència dels incendis forestals, duts a terme en el mateix moment de produir-se o en els immediatament posteriors a la finalització dels fets causants, sempre que el seu objectiu haja sigut el funcionament dels serveis públics essencials o imprescindibles per a garantir la vida i seguretat de les persones. A aquest efecte, s'exclouen d'aquest concepte els treballs duts a terme amb mitjans propis de la corporació local, ja siguen materials, com ara maquinària, eines, etc., o humans, entés per tals el personal contractat amb anterioritat als fets causants. En cap cas seran objecte d'aquestes ajudes les despeses de personal generades per bombers, policia local, protecció civil i unes altres de caràcter anàleg, ni les despeses de les actuacions dirigides a noves infraestructures i béns públics ni a la millora d'aquests.  
  
  
2. Danys en instal·lacions, béns i infraestructures agràries o d'altres sectors econòmics diferents del forestal. Fins al 100 % del valor dels danys produïts per l'incendi forestal. Per a la valoració del càlcul de les ajudes es tindran en compte els següents aspectes:  
  
a) Danys en instal·lacions, béns i infraestructures agràries: són imputables a aquestes ajudes les despeses de reparació de les instal·lacions de regadiu, a més dels següents mòduls:  
Ametler 1.920 ?/ha  
Olivera 1.871 ?/ha  
  
b) Danys en instal·lacions, béns i infraestructures cinegètiques:  
Sembres cinegètiques 580 ?/ha  
Punts artificials d'alimentació (menjadores) 380 ?/u.  
Punts artificials d'aigua (abeuradors) 190 ?/u.  
Senyalització 10 ?/u.  
  
c) Danys en instal·lacions, béns i infraestructures apícoles:  
Compra de rusc cremat 70 - per rusc  
  
3. En el seu conjunt no podrà superar l'ajuda concedida.  
  
Article 7. Obligacions de l'entitat local  
L'entitat local assumirà les següents obligacions:  
a) Dur a terme les actuacions previstes en un termini de fins a dotze mesos comptats des de l'endemà de la publicació d'aquest decret en el Diari Oficial de la Generalitat Valenciana. S'haurà de disposar de totes les autoritzacions sectorials necessàries per a l'execució de les actuacions, la concessió de la present ajuda no suposa l'obtenció de l'autorització per a l'execució d'aquestes.  
b) Presentar, dins del termini indicat en l'apartat a, davant l'Agència Valenciana de Seguretat i Resposta a les Emergències, una memòria tècnica final que certifique la correcta realització de les diferents actuacions.  
c) Justificar, dins del termini indicat en l'apartat a, davant l'Agència Valenciana de Seguretat i Resposta a les Emergències, mitjançant certificat expedit per l'òrgan de la Secretaria de l'entitat local, la totalitat de les despeses realitzades fins al 100 % de l'aportació efectuada, incloent una relació completa amb el desglossament de cadascuna de les despeses efectuades que especifique capítol de despesa i tipus de l'actuació; així com la documentació establida en l'article 75 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
d) Comunicar, dins del termini indicat en l'apartat a, davant l'Agència Valenciana de Seguretat i Resposta a les Emergències, altres ajudes rebudes per a cadascuna de les actuacions realitzades.  
e) Reintegrar els fons percebuts que no hagueren sigut degudament justificats dins del termini i en la forma escaient davant l'Agència Valenciana de Seguretat i Resposta a les Emergències.  
f) Sotmetre's a les actuacions de comprovació que, respecte a la gestió d'aquests fons, duguen a terme el personal tècnic competent en les matèries objecte d'aquestes ajudes, així com a les actuacions de control financer que realitze la Intervenció de la Generalitat i als procediments fiscalitzadors de la Sindicatura de Comptes.   
Article 8. Control d'actuacions  
La Generalitat efectuarà un control de les actuacions de reparació dels danys objecte d'aquest decret que consistirà en la realització d'un control de camp sobre un mínim del 5 % de les sol·licituds presentades i del 5 % del total de l'ajuda concedida, seleccionades mitjançant un procediment aleatori corregit per criteris de factors de risc.  
  
Article 9. Efectes  
Aquest decret produirà efectes des de l'endemà de la publicació en el Diari Oficial de la Generalitat Valenciana.  
  
Article 10. Recursos  
Contra aquest decret, que posa fi a la via administrativa, es podrà, potestativament, realitzar el requeriment a què es refereix l'article 44 de la Llei 29/1998, de 13 de juliol, reguladora de la jurisdicció contenciosa administrativa, en el termini de dos mesos des de la publicació, o bé es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació, en el Diari Oficial de la Generalitat Valenciana. Tot això de conformitat amb el que disposen els articles 10, 44 i 46 de l'esmentada Llei 29/1998, sense perjudici que s'utilitze qualsevol altra via que es considere oportuna.  
  
València, 16 de juliol de 2021  
  
El president de la Generalitat,  
XIMO PUIG I FERRER  
  
La consellera de Justícia, Interior i Administració Pública,  
GABRIELA BRAVO SANESTANISLAO